Katayoka no nakaibaheyaw ni Jesos so nawri,
tomnangay do hanyit,
as nakapaydasal na a kāna,
“Mo Āmang,
narapit danaw ōras a inkeddeng mo.
Idāyaw mo yaken a Anak mo tan maidāyaw ko na imo.
On,
ta intoroh mo dyaken tabo a panakabalin a mangitoray so tabo a tawotawo tan torohan ko sa tabo so byay a abos pandan intalek mo saya dyaken.
Nyaw abos pandan a byay:
iyaw kapatak daya dyimo a oyod a Dyos a maychatanyi kan yaken a si Jeso-Kristo a tinoboy mo.
Tayoka ko na a inpaboyaw dāyaw kan katan-ok mo dyirad tawotawo saw do lōbongaya,
ta pinakabos ko na sa tabo inbilin mo dyaken a parinen ko.
Sichangori,
mo Āmang,
anchan myan ako dyimo a mirwa,
pachipabidi mo pa dyaken katan-ok ko do salapen mo a akmas no kinadyos kwaw do kayan kwaw dyimo do kasakbayan pan nakaparswa no lōbongaya.”
“Inpakatoneng ko naymo dyirad intalek mwaya dyaken a napidi mo a yapo do lōbongaya.
Sigod a dyira mo sa,
kan intalek mo sa dyaken,
as kan nāw na inanohdan daw chirin mwaya.
Sichangori,
chapatak da a iyaw tabo inchirin ko kan pinarin ko a intalek mo dyaken,
ki yapo dyimo.
Inanohdan da sa tabo innanawo kwaw dyira a intalek mo dyaken.
Oyod a maawātan da a yapo ako dyimo,
as inanohdan da a tinoboy mo yaken.
“Paydasal ko sa.
Ki an siraw myanaya do lōbongaya a dya manganohed,
ki paydasal ko saba,
an dya sira lang intalek mwaya dyaken,
ta dyira mo sa.
Tabo sa a dyira ko,
ki dyira mo,
kan tabo sa a dyira mo,
ki dyira ko,
as kan naidāyaw ako na a maynamot dyira.
Īto danaw kangay ko dyimo,
ta komaro ako nad lōbongaya.
Ki sira,
ki myan pa sa do lōbongaya.
Mo Āmang,
imo a masantwan,
maynamot do panakabalin mo a akmas intoroh mwaw dyaken,
ki aywanan mo pa sa tan māsa pakono sa tabo a akma dyaten.
Do kayan ko paw dyira,
inaywanan ko sa maynamot do panakabalin mo a intoroh mo dyaken.
On,
inaywanan ko sa maganay,
kan abaw nabo dyira,
malaksid do asaw a tawo a naikeddeng a mangay do pakarārayawan na tan matongpal naitolasaw do Masantwan a Tolas.
“On,
makalo danaw kangay ko dyimo.
Ki chirinen ko saw nya do kayan ko paya do lōbongaya tan maypataywaraw kasoyot kwaya a myan dyira.
Intoroh ko dyiraw no chirin mwaya,
ki inipsok da san tawotawo saya do lōbongaya maynamot ta machitōnos saba do lōbongaya a akma dyaken.
Iyahes kwaba dyimo,
mo Āmang a pakarohen mo sa do lōbongaya.
Ki no iyahes ko,
ki kaaywan mo sira a yapo do panakabalin no Marahetaw a si Satanas nawri.
On,
machitōnos saba dyirad dyaya manganohed do lōbongaya a akma dyaken.
Maynamot do chirin mwaya a pakayapwan no oyod,
payparinen mo sa a machitatārek a magsirsīrbi dyimo.
Tinoboy ko sa do kapayngay da a tawotawo do lōbongaya akmas nakatoboy mwaya dyaken a mangay do lōbongaya.
Maynamot dyira,
iparawat ko byay ko a madiman a pagsīrbi dyimo tan oyod a machitatārek sa a magsīrbi dyimo.”
Nyaw binata ni Jesos.
Tinongtong ni Jesos naydasal a kāna,
“Sirabaw nanawhen kwaya lang paydasal ko,
an dyi pa siraw manganohedaw anchi dyaken a maynamot do kapangnanawo da.
Mo Āmang,
paydasal ko sa tan māsa dana sa a tabo a akmas kayan mwaya dyaken kan kayan kwaya dyimo.
Komwan pakono sa a machasa dyaten tan anohdan dan tawotawo saya do lōbongaya a imo nanoboy dyaken.
Iyaw dayagaw a intoroh mo dyaken,
ki intoroh ko na dyira tan māsa dana sa do aktokto da a akma dyaten:
Myan ako dyira kan myan ka dyaken.
Komwan pakono a maypataywaraw kasa da tan matonngan tawotawo do lōbongaya a tinoboy mo yaken kan chinadaw mo sa a akma do kadaw mwaya dyaken.
“Āmang,
chakey ko a siraw tawotawo a intalek mo dyaken,
ki machiyan dyaken do hanyit tan maboya daw katan-ok ko.
On,
intoroh mo dyaken nya katan-ok ko a maynamot do kadaw mwaw dyaken kasakbayan pan nakaparswa no lōbongaya.
Imom Āmang ko a malinteg,
bigbigen abaymo no tawotawo saya do lōbongaya.
Ki an yaken,
taywara bigbigen koymo,
kan siraw nanawhen ko saya,
chapatak da a tinoboy mo yaken.
Inpakatoneng koymo dyira,
as kan nāw ko a mangipakatoneng tan myan dyira iyaw adaw mwaya dyaken kan tan yaken mismo a myan dyira.”
Nyaw binata ni Jesos.